정조 9년
乙巳十二月初六日辰時。上御誠正閣。大臣備局堂上入侍時。左議政洪樂性。行知中樞府事具善復。行工曹判書金華鎭。行刑曹判書韓光會。仁陵君李在協。行戶曹判書趙㻐。兵曹判書徐有隣。禮曹判書金履素。左參贊徐有慶。行副司直李在簡李柱國徐有大金思穆。兵曹參判洪秀輔。行副司直金尙集尹蓍東。執義李濟萬。正言金履翼。校理金啓洛。副修撰李延伋。左副承旨李祖承。假注書朴蓍壽。事變假注書姜克成。記注官金健修。記事官尹行任。以次進伏訖。上命右副承旨入侍。賤臣承命出。與洪文泳偕入進伏。樂性曰。雪後日寒甚緊。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。何如。上曰。一樣矣。樂性曰。世子宮氣候。何如。上曰。好在矣。樂性曰。臣以萬萬無似之蹤。處萬萬不當之職。獲免大戾。保有今日。莫非我聖上庇保之澤。而觸處憒憒。仰貽宸憂。近日以來。疾病侵尋。精神消耗。廟謨日漸叢脞。言言顚錯。事事昏謬。罪上添罪。祗自惶悚之極矣。上曰。過矣。無乃以頃日統制使望筒事。若是爲引耶。樂性曰。臣豈以此爲引乎。臣之近來爲罪者。多矣。如臣昏錯之失。轉益惶懍矣。第今日次對有命。而病雖難强。然又不進。則爲罪尤深。故今雖登筵。只深惶悚。伏乞體諒矣。上曰。過矣。次對爲之。樂性曰。次對前有仰達者矣。世子宮私親贈職。係是法典所載。而尙今不得擧行。萬不成說。依法典卽爲擧行。何如。上曰。事非急務。姑俟後日爲之。亦何妨也。樂性曰。此豈非急務乎。世子宮冊封。今已三載。私親之尙無贈職者。誠甚悶然矣。上曰。待明春爲之。好矣。樂性曰。掌令姜世綸上疏批旨。有令廟堂稟處之命矣。取見其疏本。則以糶糴。民國之大政。農夫之粒粒辛苦者。盡輸官倉。而所受則不過所納之半。其間虛縮。盡歸吏胥。字牧之官。不能檢束。則吏不畏服。開倉爛用。一人之逋。多至數千斛。少不下七八百包。遂有徵族之法。稍有甁粟者。稱以吏族。嚴加徵督。甚至有傾家破産者。嚴禁吏逋徵族之法。然後民可以得被實惠爲辭矣。糶糴之弊。有難毛擧。而族徵一事。尤係巨瘼。大抵一鄕一吏。恣意弄奸。而闔境民庶。遍受其害。名曰族徵。問其根泒。則元非族親。甚至於名不知面不識。而混在徵斂之中。民生之困悴。孰有大於此者乎。若使道臣守令。審之於始。使奸鄕猾吏。不得用奸。而設令有若干逋欠。數石以上。旋卽査出。刻期徵出。則末流之弊。豈至於此乎。前此朝家申飭。非不截嚴。而臺臣疏論又如此。揆以事面。誠極慨然。更以此意申明行會諸道道臣。使之另加査問。吏鄕之犯逋最多。貽害平民者。一遵法典。斷不饒貸。仍又管束吏鄕。俾無如前容奸。侵及親族之弊。不能檢察之守令邊將。摘發狀聞。從重論勘之意。一體嚴飭。何如。上曰。依爲之。出擧條上命上京守令下直守令皆令入侍。克成承命出。與慶州府尹金履容。草溪郡守金魯直。慶山縣監趙鎭明。長水縣監朴宗榦。洪原縣監李奭培。襄陽府使申大觀偕入進伏。樂性曰。正言申馥上疏批旨。有令廟堂稟處之命矣。取見其疏本。則以爲。近來營閫之臣。每當秋捧之時。許多耗還作錢。移劃於沿邊價高之處。而山郡之耗則仍充元數。故山郡編戶之糴。動不下數十石。而沿邊之氓。願受而不可得。且設有軍國之需。則沿邊各邑。坐擁虛簿爲辭矣。山沿穀簿偏多偏少之弊。前因重臣疏陳。已以次次移轉。裒多益寡之意。嚴飭諸道。或爲作錢。或爲移轉。則其所爲弊。似不如前。而大抵營閫作錢之偏就價高處。誠爲流弊。或係支放。或關給代。沿邑發賣。有難一切防塞。若於作錢之時。較量山沿。一以均平爲主。則豈有此多彼寡。輾轉爲弊之慮乎。此後則監兵營及統營作錢時。必令參互山沿穀簿。均平分排。俾無襲謬之患。至於移轉一款。道臣親執簿書。量其穀物之多寡。道里之遠近。一視山沿。漸次措處。而仍令各其守宰。隨其民穀。或與或受。着意擧行。移轉之際。吏奸民弊。痛加禁斷。如有現發。道臣守令。査實重勘之意。分付諸道。何如。上曰。諸宰各陳所見。可也。善復曰。山沿還穀之裒多益寡。朝家申飭。非止一再。而終未祛其弊。此則各衙門作錢。取沿邑之致也。更飭道臣。以平均爲務。則事甚得宜矣。華鎭曰。山沿還穀之多寡不均。朝家申飭。不啻嚴明。而直路沿邊諸邑。比諸山峽僻邑。需用倍蓰。故差過數年。弊又如前。目下矯捄之策。凡有應下。只爲取用於當年耗條。毋得犯用於元穀實數。而如或不得已加用。則一依年前千石以上啓稟之例。嚴立科條。不敢擅自加減。亦令句管各衙門。詳閱歲末穀簿較準用下多少。則庶可爲一分救弊之道。分付諸道道臣。爛商啓聞。恐好矣。光會曰。近來還穀之弊。八路皆然。而三南尤甚。蓋以沿邑穀貴。山郡穀賤之故。營閫作錢。必於沿邑。故沿邑穀簿。漸至耗縮。山郡之穀。年年增益。將至於莫可收拾。此爲痼弊。朝家嚴飭道帥臣。平均取用。俾無如前襲謬之弊。庶可爲裒多益寡之政矣。在協曰。此弊矯捄之道。專在於道帥臣。而至於道臣則通一道穀物。或不無翻動換易之弊。此便是那移嚴飭道臣。俾無山沿邑不均之歎。似宜矣。㻐曰。此弊自古有之。而近來則諸道穀簿大縮。雖山郡之穀似未有多積貽弊之患。果若多積。則守令。悶其貽弊。必將變通移轉。而沿邑穀少。分糶不足。則守令。例請他邑之穀。必得乃已。臣意則近來此弊。似不至大段貽憂於朝家矣。有隣曰。穀物之山峙沿枵。疇昔則然。而今則山沿俱告罄矣。又於告罄之中。作錢之偏少偏多。從以爲弊。誠甚切悶。監兵營及統營作錢。率多支放之需。沿邑取用。有難設禁永塞。而道臣帥臣。若能精白一心。每於作錢之時。務從均平。不至相懸。則流來之弊。不期祛而自祛。嚴飭道臣帥臣。知所去就。毋或犯科。至於漸次移轉之方。亦不可偏廢。而其責則專在道臣矣。履素曰。山沿穀簿之多寡懸殊。蓋緣價直之貴賤不同故也。作錢取用。必以穀貴之邑。其勢必然。各道此弊。無處不有。矯捄之方。不必別設科條。專責道臣。臨時量宜。平均分排。俾不得如前偏多偏少之弊。似好矣。有慶曰。筵臣皆已陳白。臣無他見。而朝家旣不得別般更張。則惟使道臣隨其山沿邑穀簿之多寡。量其事勢。俾無此實彼虛之弊。則庶可有一分可捄之道矣。在簡曰。大抵此弊。實爲諸道之通患。沿邑之作錢偏多。卽是道臣之過。穀簿之裒益平均。亦是道臣之責。朝家則申飭道臣之外。無他道矣。柱國曰。諸道監營之還耗作錢。未知其用處之如何。至於統營將士給料。皆以還耗取用。則山郡穀物。無以輸來。必以沿邑所在元穀。每每推移運來。其勢不得不然。此則以山郡邑穀物。從便移轉之外。實無便好之策。其他作錢。道臣商量裒益。無犯元數。似好矣。秀輔曰。山沿還耗作錢不均之弊。誠如臺言。朝家申飭。不啻申明。而終無實效。今此矯弊之道。惟在道臣裒益得宜。發賣無偏。俾不至此實彼虛而已。臣意則專責道臣。使之務從均適。似好矣。有大曰。此弊非今斯今。自朝家申飭道臣。毋論公私用。每於作錢之時。各邑穀簿。勿爲移劃。當年耗作錢條。自各其邑作錢。則庶可有效矣。思穆曰。還穀之弊。八路同然。極爲可悶。旣無恒定穀數移易不得之道。則裒多益寡。務從均適。專在道臣之隨時參酌。另加申飭。似好矣。尙集曰。諸道糴政之紊亂。實爲今日之痼弊。而至於山沿穀摠之不均。尤不可不及時釐正。嚴飭道臣。使之親按穀摠。酌量裒益。卽爲狀聞。此後營閫作錢之時。毋論山郡與沿邑。平均分排。勿以穀價之翔貴而有所闊狹。則矯捄之道。恐不外此矣。蓍東曰。糶糴之穀。平時爲農糧。災年爲賑資。緩急爲軍餉。今以價直之高下懸殊。每致山沿之多寡不均。流弊已痼。在宜釐革。計戶計穀。從頭整頓。量定分留之數。作爲劃一之法。恐不可已。令廟堂與戶曹廳。申飭各道營閫。俾無因循襲謬。惕念奉行之地。爲宜矣。上曰。諸議大體。無甚異同。然今爲弊至於此極。矯捄之道。在所不已。而亦非朝家劃一指揮者。此事年前已有別船申飭之擧。伊後山沿邑穀數多寡。令戶惠堂査問諸道。一一看閱。其中不有朝令。作錢太過處。自本司草記論罪。仍又枚擧。此意申飭諸道。可也。出擧條樂性曰。吏曹判書趙時俊。今日賓對。初欲進參。因臺臣疏中雲觀提擧事。引義懸病云。伊時時俊。受由在外。則自在勿論中。而以此引義。不參賓對。誠極過當。卽爲牌招進參。何如。上曰。依爲之。出擧條樂性曰。備堂李秉模差下之後。數次賓對。連爲懸病。揆以事體。殊涉未安。推考警責。卽爲牌招。申飭行公。何如。上曰。依爲之。出擧條在協曰。常賤出身。勿移義禁府事。旣有後日次對稟處之敎矣。刑曹京兆之不得推治常賤出身。大有掣礙。故昔年因筵奏。其不得不推治者。則分送各該軍門。棍治事。定式云。而旣無出擧條者。今無可考之道。大抵常賤出身之亦移禁府。始自己卯年。而己卯下敎之後。自刑曹移送禁府。不過代射出身之類。刑曹以此草記。則批旨每以直令兵曹考律擧行者。不啻累次。以此見之。當時聖意所在。槪亦可想。況續典所載旣若是明白。則似不必以變改爲拘。故敢此仰達矣。上曰。此後常賤出身之代射犯科者。移義禁府時。刑曹回啓以直令兵曹擧行事。措辭稟旨。可也。出擧條上曰。此事先朝已有定式。而其時或有自軍門棍治之事。備堂中。誰有記得者乎。善復曰。臣其時以刑曹判書。與漢城判尹李翼元入侍時。親承下敎矣。在協曰。自軍門擧行。雖有筵敎。而旣無可考者。兵曹擧行則多有已例矣。上曰。時囚爲幾人乎。在協曰。只有武兼一人矣。上曰。此囚向日殿座時拿處人乎。在協曰。然矣。有隣曰。戶曹請得關西小米二萬石價。當自均賑廳中。區劃相換。而目今均賑廳財力。有難一倂辦出。來頭裨益。固知不些。而事勢旣如此。折半則自賑廳區劃。折半則各軍門中錢儲稍裕處。使之推移貿置。何如。上曰。大臣之意。何如。樂性曰。均賑廳之獨辦六萬兩錢。事勢誠難矣。而目今各軍門錢財亦多匱乏之歎。恐未易推移。且此與一時準辦者有異。則使均賑廳從便鱗次區劃。似好矣。上曰。戶判亦陳所見。可也。㻐曰。曹儲匱竭。雖塗抹分排。實無支用之道。請得換用。乃是迫不得已之事。而惠廳則臣以例兼之故。其有推移之道。且關西穀簿中。惠廳穀名色則固旣有之。而軍門穀則未有其名。恐不必更出軍門穀名色矣。上曰。皆以賑廳穀區劃。可也。出擧條有隣曰。因掌令姜世綸上疏中鳥嶺別將變通事。有令該曹今日賓對回啓之命矣。取見其疏本。則以爲。鳥嶺。湖西之喉隘。嶺南之要衡。排布設施。至重且密。而又儲倉穀。以備軍餉。而近年以來。別將多失檢飭。邑吏恣意弄奸。錢捧未及折半。穀簿蕩然空虛。該城別將。必以武臣中曾經守令有聲績者擇差。作爲定式。使之嚴束七邑之吏。永革積年之弊爲辭矣。鳥嶺形便。實爲湖嶺之一大關防。其在備陰雨之道。儲穀爲最。若欲儲穀。宜先革弊。若欲革弊。宜先擇人。臺臣疏論。誠得要領。而第念穀簿之枵然。雖曰吏緣爲奸。七邑旣有守令。道臣亦皆照察。則豈有一任其幻弄。莫之檢飭之理乎。嶺南事雖未詳知。此必由於歉荒之歲。捧留本邑。頻年因循。未入山倉之致。此一款。分付道臣。詳査其前後委折。竝及其幻弄之弊。釐革之方。論理狀聞後稟處別將擇差事。苟利於關隘久勤窠之見縮。固不足恤。而莅官得失。亶係人物臧否。不在地歷高下。仍舊擇差。恐合便宜。設令變通。事關官制。下詢大臣處之。何如。上曰。大臣之意。何如。樂性曰。兵判所奏。誠好矣。上曰。依爲之。華鎭曰。鳥嶺餉穀之弊。臣於待罪藩任時。亦有所稔知者。蓋緣別將之不善擇差。所屬邑吏。蔑視該將。反相和同。以爲分利之計。故穀儲漸致枵然。如干留庫亦多陳腐。爲弊不些。究厥弊源。專由倉吏之錢貿春糶。錢捧秋糴。恣意舞奸。徒作虛簿。實無糶糴改色之意。道臣雖或有察飭之時。別將之典守出納。猶不若邑宰之各自管檢。恐不可不別般變通矣。上曰。卿言甚有意見。枚擧此意。行會本道。論理狀聞後稟處。可也。出擧條有隣曰。禁軍別將具以謙除拜之後。雖不得不黽勉行公。而乞遞則甚懇。揆以私義。無怪如許。而旣非公格所載。自下不敢擅便。何以爲之。敢稟。上曰。改差。可也。出擧條有隣曰。行首宣傳官趙心泰。身病猝重。呈狀乞遞。薦事當前。不可一任其癏曠。今姑改差。何如。上曰。依爲之。出擧條履素曰。平安監營筒箇事。令臣曹詳査。中間情僞。登對時稟處事。命下矣。捉致該監色。反覆査問。多般究覈。則九月進上陪來時。一部筒箇。貿得於弓房庫直以去。以其所貿者。今番封進。的實納招。故弓房庫直招問。則亦以爲。九月果有賣買事矣。初無新件措備者。若是丁寧則下輩之中間幻弄。致此無嚴之擧。其不察之罪。臣亦難逭。不勝惶悚。而其在重事體之道。該道不能檢飭之罪。不可無警。本道道臣。從重推考。監色輩。莫重進獻之物。恣意擅弄之罪。亦令攸司照法嚴勘。以懲後弊。何如。上曰。依爲之。弓房庫子。一體勘律。可也。出擧條履素曰。來正朝陳賀節目。當爲磨鍊。而正月初一日。日蝕齋戒相値。故復圓後欲爲擧行。而又値祈穀親祭散齋矣。去壬戌年正朝陳賀。以宗廟春享大祭齋戒相値。故有稟旨退行之例。來正朝陳賀。亦爲退行。何如。上曰。權停。可也。出擧條履素曰。來丙午別試講規。旣已稟定。而以特下除音釋之敎。擧子輩認以注釋。倂除肄習。不一其規云。己卯節目中。但曰三經中自願一經抽籤。沒一篇背講。一如明經例。書之篇題。止于今文古文。詩則只六義。易則序卦文言擊辭而已。註則俱無擧論之事。不可無稟定知委。得免臨時疑眩之端。故敢稟。上曰。依爲之。出擧條上曰。己卯年例。果如何而除音釋。儒生等。果何以爲知耶。樂性曰。儒生輩則誤知以音爲解。以釋爲註。詩則倂與大旨而不爲。書則倂與篇題而不爲。易則倂與序卦而不爲講習。全不誠實矣。今此禮判指一稟處。似有益於聽聞之誤矣。文泳曰。臣己卯別試時。果爲應擧。而講規則竝爲諺解訓誥。而詩之大旨。書之篇題。易之序卦亦爲之。則似無異於明經矣。上命臺臣進前。執義李濟萬。正言金履翼。校理金啓洛。副修撰李延伋進伏曰。今日適値齋日。以所懷爲之矣。上曰。唯。濟萬等進奏三司合啓曰。臣等謂黜置罪人鄭致達妻。亟令王府快正典刑。以洩神人之憤。宜矣。上曰。不允。出擧條濟萬等曰。臣等謂還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。宜矣。上曰。不允。出擧條濟萬等曰。臣等謂物故罪人德相。亟施孥籍之典。宜矣。上曰。不允。出擧條濟萬等進奏兩司合啓曰。臣等謂養遂獻遂。亟令王府設鞫嚴問。還寢會遂絶島定配之命。仍令王府設鞫得情。宜矣。上曰。不允。出擧條濟萬等曰。臣等謂還寢李觀源定配之命。更令王府設鞫得情。宜矣。上曰。不允。出擧條濟萬等曰。臣等謂遲晩後物故罪人啓能。亟施孥籍之典。宜矣。上曰。不允。出擧條濟萬等曰。臣等謂更令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。宜矣。上曰。不允。出擧條濟萬等曰。臣等謂亟寢煥億島配之命。仍令王府加刑得情。夬施當律。宜矣。上曰。不允。出擧條濟萬等曰。臣等謂物故罪人衡。亟命王府施以孥戮之典。宜矣。上曰。不允。出擧條濟萬等曰。臣等謂梟示罪人烱采。亟命王府夬施孥戮之典。宜矣。上曰。不允。出擧條濟萬等曰。臣等謂正刑罪人福榮。亟令王府快施孥戮之典。宜矣。上曰。不允。出擧條濟萬等曰。臣等謂亟令王府。夏賊之親屬奴傔及連伊夫妻。倂嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恭。更令王府設鞫嚴問。期於得情。夬正典刑。宜矣。上曰。不允。出擧條濟萬曰。府院啓則以國忌齋日。不得仰奏矣。上命守令進前。金魯直進伏。奏職姓名。上曰。誰族乎。善復曰。古將臣金熻之孫矣。上曰。然則宣傳官金璨圭之父乎。善復曰。然矣。上曰。頗了了矣。命誦七事。魯直誦奏訖。上曰。宣諭則出去政院聽之。仍命退。趙鎭明進伏。奏職姓名訖。命誦七事。仍敎曰。下去勉力爲之。上謂趙㻐曰。兵曹佐郞趙鎭宅。何不肅謝乎。㻐曰。與二佐郞柳文養爲內外從相避云矣。上曰。予果忘却而落點矣。金履容進伏。奏職姓名。上曰。何以上來乎。履容曰。以藥材差使員上來矣。上曰。府尹卽二品。以二品職爲差使員。古有其例乎。有隣曰。似無前例矣。華鎭曰。有擇差之命。故有如是矣。善復曰。向來有飭敎。故原春道差使員。亦以二品上來矣。上曰。此過矣。上謂履容曰。日前重臣金鍾秀之登筵時。有所酬酢。而以此筵話。有謄示之敎矣。府尹果見之否。履容曰。得見矣。上曰。向來金判府異同之論。府尹有所難安者。此則不必爲然矣。自朝家若知以如何。則豈有奬拔之理乎。雖欲以文跡書出以示予意而若然則大臣必將不安。故不以傳敎爲之。而日前重臣。亦以此縷縷。而予意亦然。以筵話謄示之意。有所下敎於重臣者矣。本邑年事民瘼。何如。履容曰。豆太則失稔。而禾穀則稍登矣。上曰。欲於何日下去耶。履容曰。藥材進上後。卽欲下去耳。上曰。然則出去。卽今封進。旣經入侍。除辭朝還官。好矣。命退。申大觀進伏。奏職姓名。上曰。何以上來乎。大觀曰。以藥材差使員上來矣。上曰。邑弊民瘼。果何如。而癸卯後流離之民。能爲還接本邑乎。大觀曰。朝家蕩滌舊還以後。流民之還入者多矣。上曰。爲幾數乎。大觀曰。百七八十餘戶矣。命退。朴宗榦進伏。奏職姓名。上曰。何以上來乎。宗榦曰。受由上來矣。上曰。年事。果何如。宗榦曰。得稔矣。上曰。邑弊民瘼。何如。宗榦曰。本邑古有新光寺而有義僧一名矣。寺廢僧散已久。而番錢則無處徵捧。平民之替納僧役。已有年所。近因廟堂行會。雖有折半變通之擧。而至於本邑。寺廢僧散已久。元無可徵之地。則雖折半。實有平民替納之弊。故敢此仰達矣。上曰。義僧番錢。纔令蠲減。則本邑之尙有此弊。何也。有司堂上各陳所見。華鎭曰。番錢蠲減。業已行會。而折半蕩減。爲惠不少矣。有隣曰。義僧番錢折半蕩減。實出無前廣惠。外此些少之弊。恐難一一釐革矣。朴宗榦新光寺僧番錢實有民弊事所懷批答且於他道他邑。有繼起紛紜之慮。餘數則令本邑。從便區處。恐合事宜矣。上曰。旣聞之後。不可仍以置之。問于該道。從速頉給。可也。出擧條李奭培進伏。奏職姓名。上曰。何以上來乎。奭培曰。以妻葬事。受由上來。因親病之猝劇。不得下去耳。上曰。情理所在。似爲難安矣。樂性曰。果然矣。上曰。還穀則果能盡捧乎。奭培曰。去月望前。已爲盡捧矣。上曰。然則過葬後下去。好矣。命退。上命書傳敎曰。査案姑未詳閱。獄情雖難輕決。設令依前案施行。其行檢也跋語也。節節疑晦。段段委錯。要之不可還官。遲待出場。曠務可悶。三陟府使李端會改差。本邑纔經大賑。毋論時仕及復職。今日政各別擇差待下批。使之一兩日內辭朝。文泳曰。傳敎中有今日政擇差之敎。而政命姑未下。何以爲之耶。上曰。然則政官牌招開政書出。好矣。又命書本院啓辭批旨曰。在外承旨許遞。仍命退。諸臣以次退出。